62024TJ0530_RES
Kawża T‑530/24
FUvsIl-Parlament Ewropew
Sentenza tal-Qorti Ġenerali (Ir-Raba’ Awla) tad‑29 ta’ Ottubru 2025
“Servizz pubbliku – Uffiċjali – Sigurtà soċjali – Artikolu 73 tar-Regolamenti tal-Persunal – Inċident – Ċaħda tad-dikjarazzjoni ta’ inċident – Dikjarazzjoni tardiva – Nuqqas li jiġi osservat it-terminu ta’ għaxart ijiem lavorattivi minn meta seħħ l-inċident – Kunċett ta’ ‘raġuni leġittima’”
Uffiċjali – Sigurtà soċjali – Assigurazzjoni għall-inċidenti u għall-mard ikkaġunat mix-xogħol – Inċident – Dikjarazzjoni tardiva – Ċaħda – Eċċezzjoni – Forza maġġuri jew raġuni leġittima – Kunċett – Ċaħda ta’ dikjarazzjoni ppreżentata tardivament mingħajr forza maġġuri jew raġuni leġittima – Ksur tal-prinċipju ta’ amministrazzjoni tajba u tad-dmir ta’ premura – Assenza
(Regolamenti tal-Persunal, Artikolu 73(1); Regoli dwar l-assigurazzjoni għar-riskji ta’ inċidenti u ta’ mard ikkaġunat mix-xogħol, Artikolu 2(1) u Artikolu 15(1) u (2))
(ara l-punti 38 sa 40, 42 sa 45 u 48)
Uffiċjali – Sigurtà soċjali – Assigurazzjoni għall-inċidenti u għall-mard ikkaġunat mix-xogħol – Inċident – Dikjarazzjoni tardiva – Ċaħda – Obbligu ta’ motivazzjoni – Portata
(Artikolu 296 TFUE; Karta tad-Drittijiet Fundamentali tal-Unjoni Ewropea, Artikolu 41(2)(c); Regoli dwar l-assigurazzjoni għar-riskji ta’ inċidenti u ta’ mard ikkaġunat mix-xogħol, Artikolu 15(2))
(ara l-punt 41)
Uffiċjali – Sigurtà soċjali – Assigurazzjoni għall-inċidenti u għall-mard ikkaġunat mix-xogħol – Inċident – Skema ta’ assigurazzjoni – Issuġġettar għall-osservanza ta’ kundizzjoni temporali għal preżentata ta’ dikjarazzjonijiet – Inkompatibbiltà mar-Regolamenti tal-Persunal – Assenza
(Regolamenti tal-Persunal, Artikolu 73(1); Regoli dwar l-assigurazzjoni għar-riskji ta’ inċidenti u ta’ mard ikkaġunat mix-xogħol, Artikolu 15(2))
(ara l-punti 57 sa 61)
Sunt
Fis-sentenza tagħha, il-Qorti Ġenerali ċaħdet ir-rikors ippreżentat minn FU, uffiċjal tal-Parlament Ewropew, li permezz tiegħu hija talbet l-annullament tad-deċiżjoni tal-Parlament dwar iċ-ċaħda tad-dikjarazzjoni ta’ inċident tagħha (iktar ’il quddiem id-“deċiżjoni kkontestata”), u ddefinixxiet il-kunċett ta’ “raġuni leġittima” li jippermetti lil persuna assigurata tiddikjara inċident wara l-iskadenza tat-terminu previst mir-Regoli dwar l-assigurazzjoni (
1
).
F’Awwissu 2023, waqt vjaġġ fil-Greċja, ir-rikorrenti ħasset uġigħ fl-irkoppa tal-lemin wara impatt minn qabża. Għaldaqstant, hija marret għand tabib li taha parir, b’mod partikolari, twettaq eżami ta’ immaġni b’reżonanza manjetika (MRI) wara li tonqos in-nefħa f’irkoppitha.
F’Settembru 2023, filwaqt li baqgħet tħoss uġigħ fl-irkoppa wara li rritornat mill-vjaġġ tagħha, ir-rikorrenti kkonsultat lit-tabib ġeneralista tagħha li talabha tagħmel eżamijiet mediċi. Abbażi tar-riżultati tal-MRI, tabib speċjalizzat fl-ortopedija rrakkomanda lir-rikorrenti tikkonsulta kirurgu sabiex tikseb opinjoni oħra u, jekk ikun il-każ, tikkunsidra intervent kirurġiku. Sussegwentement, kirurgu u speċjalista ieħor ikkonfermaw in-neċessità ta’ tali intervent.
F’Novembru 2023, ir-rikorrenti ddikjarat l-inċident tagħha lill-Parlament. Ftit jiem wara, permezz tad-deċiżjoni kkontestata, l-istituzzjoni informat lir-rikorrenti biċ-ċaħda tad-dikjarazzjoni ta’ inċident tagħha, meqjusa tardiva.
Il-kunsiderazzjonijiet tal-Qorti Ġenerali
Il-Qorti Ġenerali bdiet billi fakkret li r-Regoli dwar l-assigurazzjoni jipprovdu li l-uffiċjal li jkun vittma ta’ inċident jew l-aventi kawża tiegħu għandhom jiddikjaraw l-inċident lill-amministrazzjoni tal-istituzzjoni li tagħmel parti minnha l-persuna assigurata. It-terminu ta’ għaxart ijiem lavorattivi li fih għandha ssir id-dikjarazzjoni jibda jiddekorri mid-data li fiha jkun seħħ l-inċident. Madankollu, fil-każ ta’ forza maġġuri jew għal kull raġuni leġittima oħra, dan it-terminu jista’ jiġi estiż sakemm il-persuna assigurata tipproduċi prova tal-inċident u tistabbilixxi r-rabta kawżali bejn dan l-inċident u d-dannu għall-integrità fiżika u mentali tagħha.
F’dan il-kuntest, il-kunċett ta’ “raġuni leġittima” għandu japplika b’mod strett, minn naħa, sa fejn dan jikkostitwixxi eċċezzjoni għall-obbligu kkonsolidat li d-dikjarazzjoni ta’ inċident tiġi ppreżentata f’terminu ta’ għaxart ijiem lavorattivi u, min-naħa l-oħra, sa fejn ikun relatat ma’ dispożizzjonijiet tad-dritt tal-Unjoni li jikkonferixxu dritt għal benefiċċji finanzjarji.
F’dan ir-rigward, il-kunċett ta’ “raġuni leġittima” għandu jiġi interpretat fis-sens li l-persuna assigurata għandha turi li kienet ġiet ikkonfrontata b’sitwazzjoni eċċezzjonali li tirriżulta minn kawżi li ma jkunux imputabbli lilha u li jaqgħu taħt l-inabbiltà tagħha li tippreżenta dikjarazzjoni ta’ inċident fi żmien għaxart ijiem lavorattivi mill-inċident.
Barra minn hekk, is-sempliċi produzzjoni tal-prova tal-inċident ma hijiex suffiċjenti sabiex jiġi ġġustifikat id-dewmien tad-dikjarazzjoni ta’ inċident. Madankollu, anki fil-każ fejn il-persuna assigurata ma tkunx tista’ tibbenefika mill-assigurazzjoni addizzjonali għall-inċidenti fl-assenza ta’ prova ta’ każ ta’ forza maġġuri jew ta’ kwalunkwe raġuni leġittima oħra, hija tibqa’ eliġibbli għar-rimbors tal-ispejjeż mediċi tagħha mill-iskema komuni ta’ assigurazzjoni għall-mard.
F’dan il-każ, fid-dawl tal-fatt li, fid-dikjarazzjoni ta’ inċident tagħha, ir-rikorrenti kienet iddeskriviet is-sintomi li hija setgħet tikkonstata l-għada tal-inċident, li t-tabib ikkonsultat dakinhar kien taha parir li tagħmel MRI mar-ritorn tagħha mill-vjaġġ u li l-uġigħ kien ippersista, ir-rikorrenti ma setgħetx ma jkollhiex għarfien, qabel l-iskadenza tat-terminu ta’ għaxart ijiem lavorattivi mid-data tal-inċident, tal-fatt li hija kienet ġarrbet inċident fis-sens tar-Regoli dwar l-assigurazzjoni. Għaldaqstant, hija ma setgħetx issostni li kellha għarfien tardiv tal-gravità tal-korriment tagħha sabiex tistabbilixxi li d-dewmien tad-dikjarazzjoni ta’ inċident tagħha kien iġġustifikat minn raġuni leġittima.
Barra minn hekk, kien minnu li mill-formola tad-dikjarazzjoni ta’ inċident rriżulta li din tal-aħħar kellha tiġi akkumpanjata b’opinjoni medika maħruġa minn tabib. Madankollu, ma huwiex meħtieġ li ssir dijanjosi sħiħa sabiex ikun jista’ jiġi ddikjarat inċident. Fil-fatt, ir-Regoli dwar l-assigurazzjoni jeżiġu biss is-sottomissjoni ta’ ċertifikat mediku li jispeċifika n-natura tal-ġrieħi u l-konsegwenzi probabbli tal-inċident.
Fid-dawl tal-kunsiderazzjonijiet preċedenti, il-Qorti Ġenerali kkonkludiet li r-rikorrenti ma kinitx ipproduċiet prova tal-eżistenza ta’ każ ta’ forza maġġuri jew ta’ raġuni leġittima li pprekludewha milli tosserva t-terminu ta’ għaxart ijiem lavorattivi previst mir-Regoli dwar l-assigurazzjoni.
(
1
)	Regoli Komuni dwar l-assigurazzjoni għall-incidenti u għall-mard ikkaġunat mix-xogħol tal-uffiċjali tal-Komunitajiet Ewropej, adottati fit‑13 ta’ Diċembru 2005 mill-istituzzjonijiet tal-Unjoni skont l-Artikolu 73 tar-Regolamenti tal-Persunal tal-Unjoni Ewropea (iktar ’il quddiem ir-“Regoli dwar l-assigurazzjoni”).